Document ID: 32013R0034

REGULAMENTUL (UE) NR. 34/2013 AL COMISIEI
din 16 ianuarie 2013
de modificare a anexelor II, III și IV la Regulamentul (CE) nr. 396/2005 al Parlamentului European și al Consiliului în ceea ce privește limitele maxime aplicabile reziduurilor de 2-fenilfenol, ametoctradin, Aureobasidium pullulans - sușele DSM 14940 și DSM 14941, ciproconazol, difenoconazol, ditiocarbamați, folpet, propamocarb, spinosad, spirodiclofen, tebufenpirad și tetraconazol din sau de pe anumite produse
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE (1), în special articolul 14 alineatul (1) litera (a),
întrucât:
(1)
Pentru 2-fenil-fenol, diquat, ditiocarbamați și folpet, limitele maxime de reziduuri (LMR) sunt stabilite în anexa II la Regulamentul (CE) nr. 396/2005. Pentru ametoctradin, bixafen, ciproconazol, difenoconazol, epoxiconazol, propamocarb, spinosad, spirodiclofen, tebufenpirad și tetraconazol, LMR au fost stabilite în partea A din anexa III la Regulamentul (CE) nr. 396/2005. Pentru Aureobasidium pullulans - sușele DSM 14940 și DSM 14941, nu au fost stabilite LMR specifice în anexele II și III, iar substanța nu a fost inclusă în anexa IV la Regulamentul (CE) nr. 396/2005, astfel încât se aplică valoarea implicită de 0,01 mg/kg.
(2)
În contextul unei proceduri de obținere a autorizației de utilizare pe praz a unui produs de protecție a plantelor care conține substanța activă ametoctradin, a fost depusă o cerere de modificare a LMR existente în temeiul articolului 6 alineatul (1) din Regulamentul (CE) nr. 396/2005.
(3)
Cu privire la bixafen, o astfel de cerere a fost depusă pentru rapiță cu semințe oleaginoase, semințe de in, semințe de mac și semințe de muștar. Cu privire la ciproconazol, o astfel de cerere a fost depusă pentru semințele de mac. Cu privire la difenoconazol, o astfel de cerere a fost depusă pentru zmeură, mure și cucurbitacee (cu coaja comestibilă). Cu privire la diquat, o astfel de cerere a fost depusă pentru limba-mielușelului. Cu privire la ditiocarbamați, o astfel de cerere a fost depusă pentru usturoi, ceapă, ceapă eșalotă, cucurbitacee și sparanghel. Cu privire la epoxiconazol, o astfel de cerere a fost depusă pentru produsele de origine animală, luând în considerare limitele de reziduuri din alimentele pentru animale care rezultă din utilizarea epoxiconazolului pe porumb. Cu privire la folpet, o astfel de cerere a fost depusă pentru strugurii de vin. Cu privire la propamocarb, o astfel de cerere a fost depusă pentru gulii. Cu privire la spinosad, o astfel de cerere a fost depusă pentru țelină, fenicul, zmeură și mure. Cu privire la spirodiclofen, o astfel de cerere a fost depusă pentru căpșuni și banane. Cu privire la tebufenpirad, o astfel de cerere a fost depusă pentru castraveți și dovlecei. Cu privire la tetraconazol, o astfel de cerere a fost depusă pentru semințele de rapiță.
(4)
În contextul unei proceduri de obținere a autorizației de utilizare a unui produs de protecție a plantelor care conține substanța activă Aureobasidium pullulans - sușele DSM 14940 și DSM 14941, a fost depusă o cerere, în temeiul articolului 6 alineatul (1) din Regulamentul (CE) nr. 396/2005, în vederea includerii substanței active respective în anexa IV la Regulamentul (CE) nr. 396/2005.
(5)
În conformitate cu articolul 6 alineatele (2) și (4) din Regulamentul (CE) nr. 396/2005, a fost depusă o cerere pentru ametoctradin pe cartofi, legume tropicale rădăcinoase și cu tuberculi, ceapă, usturoi, ceapă eșalotă, ceapă de primăvară, tomate, ardei, vinete, bame, alte solanacee, castraveți, cornișoni, dovlecei, alte cucurbitacee (cu coaja comestibilă), cucurbitacee (cu coajă necomestibilă), broccoli, varză cu căpățână, varză chinezească, salată, scarolă, creson, Barbarea verna, rucola/ruchetă, muștar roșu, frunze și lăstari de Brassica spp., spanac, frunze de sfeclă, iarbă-grasă, țelină, fenicul și hamei. Solicitantul susține că, deoarece utilizarea ametoctradinului pe aceste culturi a fost autorizată în Statele Unite și în Canada, reziduurile depășesc LMR prevăzute în Regulamentul (CE) nr. 396/2005 și sunt necesare LMR mai ridicate pentru a se evita barierele comerciale la importul acestui tip de culturi.
(6)
Cu privire la spirodiclofen, o astfel de cerere a fost depusă pentru mărirea LMR actuale pentru papaya, avocado și mango, deoarece utilizarea sa pe aceste culturi a fost autorizată în Statele Unite și produce reziduuri care depășesc LMR prevăzute în Regulamentul (CE) nr. 396/2005. Pentru a se evita barierele comerciale la importul acestui tip de culturi, este necesară stabilirea unor LMR mai ridicate.
(7)
În conformitate cu articolul 8 din Regulamentul (CE) nr. 396/2005, aceste cereri au fost evaluate de statele membre în cauză, iar rapoartele de evaluare au fost transmise Comisiei.
(8)
Autoritatea Europeană pentru Siguranța Alimentară, denumită în continuare „Autoritatea”, a evaluat cererile și rapoartele de evaluare, analizând în special riscurile pentru consumator și, după caz, pentru animale, si a emis avize motivate cu privire la LMR propuse (2). Autoritatea a înaintat aceste avize Comisiei și statelor membre și le-a pus la dispoziția publicului.
(9)
Autoritatea a concluzionat în avizele sale motivate că, în ceea ce privește utilizarea ametoctradinului pe ceapa de primăvară, datele prezentate nu sunt suficiente pentru a stabili un nou LMR. În ceea ce privește tomatele și ardeii, datele prezentate nu susțin necesitatea modificării LMR existente. În ceea ce privește utilizarea bixafenului pe rapiță cu semințe oleaginoase, semințe de in, semințe de mac și semințe de muștar, datele prezentate nu sunt suficiente pentru a stabili un nou LMR. Cu privire la diquat, Autoritatea a concluzionat că utilizarea avută în vedere nu este suficient susținută de datele privind reziduurile și că în prezent nu se pot autoriza noi utilizări înainte de o reexaminare cuprinzătoare a LMR existente. Cu privire la reziduurile de epoxiconazol din produsele de origine animală, datele prezentate nu susțin necesitatea modificării LMR existente. În ceea ce privește utilizarea spirodiclofenului pe căpșuni, datele prezentate nu sunt suficiente pentru a stabili un nou LMR.
(10)
În ceea ce privește ditiocarbamații rezultați din utilizarea metiramului pe sparanghel, ceapă, ceapă eșalotă și cucurbitacee (cu coaja comestibilă), nu este necesară modificarea LMR, deoarece LMR stabilite în anexa II la Regulamentul (CE) nr. 396/2005 sunt identice cu cele cerute.
(11)
În ceea ce privește Aureobasidium pullulans - sușele DSM 14940 și DSM 14941, Autoritatea a concluzionat că includerea sa în anexa IV la Regulamentul (CE) nr. 396/2005 este adecvată.
(12)
Referitor la toate celelalte cereri, Autoritatea a concluzionat că toate cerințele privind datele au fost îndeplinite și că modificările LMR cerute de către solicitanți sunt admisibile în ceea ce privește siguranța consumatorilor, pe baza unei evaluări a expunerii consumatorilor pentru 27 de grupuri specifice de consumatori din Europa. S-a ținut cont de cele mai recente informații privind proprietățile toxicologice ale substanțelor. Nici expunerea pe toată durata vieții la aceste substanțe prin consumul tuturor produselor alimentare care ar putea conține substanțele respective, nici expunerea pe termen scurt ca urmare a unui consum foarte ridicat de culturi și produse relevante nu indică existența unui risc de depășire a dozei zilnice admise (DZA) sau a dozei acute de referință (DAR).
(13)
Cu privire la 2-fenil-fenol în citrice, în Regulamentul (CE) nr. 304/2010 (3) au fost stabilite LMR până la 30 septembrie 2012, în așteptarea trimiterii și evaluării a două studii suplimentare privind reziduurile la citrice și a unor studii validate privind stabilitatea la depozitare. Studiile și datele menționate au fost transmise Spaniei, stat membru raportor pentru substanța respectivă, în martie 2012. Spania a evaluat aceste date și a pregătit un raport de evaluare, care a fost prezentat Comisiei la 18 iulie 2012. Pentru ca Autoritatea să aibă timpul necesar pentru a evalua acest raport, iar Comisia pentru a lua o decizie, este oportun să se prelungească valabilitatea acestor CRM până la 30 septembrie 2014.
(14)
Pe baza avizelor motivate ale Autorității și ținând seama de factorii relevanți pentru subiectul luat în considerare, modificările adecvate ale LMR îndeplinesc cerințele articolului 14 alineatul (2) din Regulamentul (CE) nr. 396/2005.
(15)
Regulamentul (CE) nr. 396/2005 trebuie modificat în consecință.
(16)
În interesul certitudinii juridice, amendamentul privind 2-fenil-fenolul trebuie să se aplice de la 1 octombrie 2012.
(17)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală și nu au întâmpinat nicio opoziție din partea Parlamentului European sau a Consiliului,
ADOPTĂ PREZENTUL REGULAMENT:
Articolul 1
Anexele II, III și IV la Regulamentul (CE) nr. 396/2005 se modifică în conformitate cu anexa la prezentul regulament.
Articolul 2
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Punctul 1 litera (a) din anexă se aplică de la 1 octombrie 2012.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 16 ianuarie 2013.

Labels: 17
20
0
3
6